Imtella' Mejju 4, 2021 - Aġġornata 4 Ta' Mejju, 2021 6:29pm Rapport: Maria Muscat Wara sentejn li ġiet varata l-istrateġija ta' 10 snin għas-saħħa mentali, id-deputat Prim Ministru u Ministru għas-saħħa Chris Fearne inawgura sala ġdida għal pazjenti nisa li għandhom dipendenza fuq id-droga. Is-sala ġiet iddedikata għat-tabiba Maria Sciberras li kienet ħadmet ħafna b'risq persuni dipendenti fuq id-droga. Il-Perit Sharon Mallia li qed tieħu ħsieb il-proġett ta' restawr tal-isptar Monte Karmeli qalet li din is-sala hija mgħammra skont il-gwidi speċifiċi għal persuni bi sfidi mentali. Il-Perit Mallia ddeskriviet ix-xogħol kollu li qed isir biex l-isptar Monte Karmeli jkun wieħed dinjituż u mgħammar b'ambjent modern għal dawk li qed jieħdu kura. "Din is-sala l-ewwel sala f'Monte Karmeli, in line mas-servizzi speċifiċi għas-saħħa mentali, jostokulaw lill-pazjenti milli jagħmlu ħsara lilhom infushom", qal il-Perit Mallia. Qalet li għaddej xogħol f'diversi swali oħra, b'tibdil ta' soqfa u disinni ġodda. Fakkret li l-binja tal-isptar Monte Karmeli għandha 160 sena, u li bħalissa għaddejja sejħa għall-offerti għar-restawr tal-faċċata u li għaddej ukoll eżaminar tal-istrutturi tas-swali. Qal li blokka numru wieħed se jkollha wkoll sala ta' 52 pazjent, kif ukoll ġnien, b'investiment ta' €5 miljuni. Il-Ministru Fearne qal li l-isptar Monte Karmeli li kien jospita 500 pazjent, bħalissa qed jospita nofs il-pazjenti, għaliex kif kien imsemmi fl-istrateġija, nofs il-pazjenti l-oħra qed jingħataw kura fil-komunitá b'diversi servizzi offruti fosthom mill-Fondazzjoni Richmond u Fondazzjoni Suret il-Bniedem. Qal li f'Monte Karmeli hemm pazjenti li ilhom hemm snin twal u qed ikun assigurat li dan l-isptar jiġi rrinovat b'kumditá u tagħmir apposta għal pazjenti bi sfidi mentali. Dr Fearne qal li kif kien imwiegħed għaddej ix-xogħol għal bini ta' sptar psikjatriku ġdid biswit Mater Dei, b'investiment ta' €64 miljun u li bħalissa għaddejja l-evalwazzjoni tal-offerti għad-disinn, 8 swali, 28 sodda, ġnien u spazju miftuh ghall-pzjenti, familjari, u parkegg. Qal li sakemm jitlesta dan l-isptar akut, għaddejjin taħditiet mal-professjonisti, biex anki b'mod temporanju, ikun hemm swali ta' ftit jiem biss, 'il barra minn Monte Karmeli. Il-Ministru Fearne qal li waqt il-pandemija żdiedu ħafna n-nies li għaddejjin minn sfidi ta' mard mentali u li l-Ministeru qed jara li ssir ħidma f'kollaborazzjoni mal-għaqdiet mhux governattivi li jaħdmu fuq is-saħħa mentali biex jintlaħqu iktar nies fil-komunitá, fosthom anki fl-iskejjel. L-istrateġija għas-saħħa mentali hija mfassla fuq 4 pilastri, promozzjoni u prevenzjoni tal-kura tas-saħħa mentali, tisħiħ u tiġdid tas-servizzi, appoġġ fit-tul lill-pazjenti u l-ħaddiema tas-settur u professjonisti li joffru s-servizzi għal iktar ideat u servizzi ġodda.